OpenLLM-France/wikimedia huggingface dataset:
# Ar Serrasined

Oberennoù damheñvel pe handelvoù all zo ivez, gwelout Ar Serrazined.
| ◄ Fransoisig ha Pierig | Ar Serrasined | Robart ann Diaoul ► |
Me ho ped, merc’hed iaouank, m’ho ped hag ho suppli, Pa eet da Sant-Jakes, na et ket re disousi ; Pa eet da Sant-Jakes, na et ket re disousi, Merc’h un ozac’h a-feson ’zo bet laeret ’vont di.
 Merc’h un ozac’h a-feson o vont di ’zo bet laeret, Gant tri soudard iaouank, da gas d’ar Serrasined ; Met ho defoa lâret n’ vije ket ofanset, Ken a vije bet seiz vloaz ’n touez ar Serrasined.
Pâd ur seiz vloaz è bet Louisaïg o kana ; P’oe achu ar seiz vloaz, ’komansaz da oela ; P’oe ar seiz vloaz achuet, da oela eo komanset, Hag ar Serrasinn braz neuze ’n eûz goulennet :
 — Lâret d’in, Louisaïg, petra eo ar sujet, Ann deïo-all a kanec’h, ha bremann a oelet ? — Petra ’ve d’in, eme-z-hi, ha na oelfenn-me ket, Hirie ez on kristenez, ha warc’hoaz na vinn ket…
 O klewet mouez paourienn ma bro, ’zo ’n toul ann nor, Faminet gant ann amzer, hag o c’houlenn digor ! — Digoret d’hê, Louisaïg, lâret d’hè dont en ti, Roët gwinn-mad d’hè d’eva, bara-gwenn da debri.
 Ha pa oa Lousaïg euz ho diservija, Hi ’welt he muia-karet bars ar penn huëlla : — Terrupl bras, eme-z-hi, as kavan ifrontet, ’Tont ama d’am gwelet, mesk ar Serrasined !… . . . . . . . . . . . . . . . . . . . . . . . .
 Hag hi o vont d’ar jardinn, en aviz hen gwelet ; P’arruas er jardinn, ez oa manet kousket… Hag hi o vont d’he c’hambr, hag o tigas gant-hi Pewar ugent kouvert arc’hant, ho ambarki.
Hag hi o vont d’ar jardinn, en avis hen gwelet ; P’arruas er jardinn, bepred ez oa kousket. Hag hi o vont d’he c’hambr, hag o tigas gant-hi Pewar-ugent linsell voan, hag ho ambarki.
 Hag hi o vont d’ar jardinn, en avis hen gwelet ; P’arruas er jardinn, bepred ez oa kousket. Hag hi o vont d’he c’hambr, hag o tigas gant-hi Pewar-ugent roched voan, hag ho ambarki.
P’oa Louisaïg war ar mor, ha krog da naviga, Hag o vont Louisaïg o komanz da gana ; Hag o vont Louisaïg da gana komanset, Hag ar Serrasinn braz neuze ’zo dihunet.
 — Digas d’in Louisaïg, Judas, traitour milliget, Me roï ho pouez a chevanz, war ar pez hoc’h eùz bet. Seiz vloaz hoc’h bet em zi, hep bea offanset, M’am bije gouvet ho toare, un de na oac’h ket bet.
 Etre-pad ur seiz vloaz ez out bet bars ma zi, Gwinn mad d’id da eva, bara-gwenn da debri ; M’am bije gouveet ez oac’h mignon d’ezhi M’ho pije laket d’ vreigna, ’n ur prizon, ’n toull dor ma zi !
Kanet gant Marc’harit Fulup.
# Ar Spered Santel

| ◄ Trugarez Doue | Ar Spered Santel | Ar Vretouned ► |
"Ar Venac’h ruz"
* 2.
* E oamp ni pell amzer zo o c’hortoz anezhan
* Da zonet var an douar evit hon redima.
* Eru eo an termen-ze ma vefomp delivret
* Ganet ez eo evidomp, eil ferson an Drinded.
* 3.
* An envou hag an douar zo n’em laouenaet,
* Dre an donedigez kaer euz a Zalver ar bed,
* An aele ebarz er gloar a zo holl triomfant
* Hag a gan meulodiou da Roue ’r firmamant.
* 4.
* Hon gervel a ra ni holl evit mont d’he gavet
* Pa ez eo vit hon frena ez eo deud var ar bed.
* Hon c’haloun ouzomp c’houlen, ’vit gallout choum ennhi
* Kag glac’har braz hen defe ma ve kollet hini.
# Ar Sparfel hac an Eostic.

| ◄ Al Loenet hac al Lapoucet. | Ar Sparfel hac an Eostic. | Ar Bley hac al louarn.  ► |
* Ar sparfel a nije tostic
* Evit ma tapje eun eostic.
* O pourziou aneàn qen ten
* E c’hantrejont er villajen :
* O veza reir en em fouret
* Gant eur paysant voe tapet.
* Douçamant e ped aneàn
* Ma en lezje da bartia.
* Evellen en deus lavaret :
* Mèn ne meus qet da offancet.
* Sans moral.
* Gant rezon e ve punisset
* Ar re a ve en em forcet
* Da noazout var an innosanç :
* E ve mad o deffe droug-chanch.
# Ar Speret-Santel

| ◄ Resurrection ar c’horfo | Ar Speret-Santel | An Ilis ► |
Ar Speret-Santel eo an drede person eus an Dreindet. Ar greden er Speret-Santel eo ar sujet eus an eisvet articl eus ar Gredo. Ar fe er Speret-Santel a so quen necesser evel an hini en Tad hac er Map ; n’en deo nemet un Doue gant an Tad hac ar Map, hac egal eo deze en pep tra tout. S. Pêr goude bezàn rebechet da Anani en devoa laret ur gaou d’ar Speret-Santel, a lavar eo da Zoue en deus laret ar gaou-se. S. Paul goude bezàn laret d’ar bobl a Gorinth penaus e voant an Templ a Doue, a lavar penaus ho mempro eo an Templ eus ar Speret-Santel. Er vadiziant hac ep oll invocationo eus an Dreindet adorabl, ar Speret-Santel a so ive invoquet. Santifia a ra hon ineo, rei a ra ar garantez hac ar c’hraç, evel remission ar pec’hejo. Dezân eo da henvel ha da blaci ar Vinistret evit gouvern an Ilis.
Jesus-Christ, evel hon deus lavaret, a ordrenas d’e Ebestel chom en Jerusalem quen n’en dise digasset deze ar Speret-Santel. En em retira a resont evit beva er retret, er silanç, er beden. En deiz Pentecost ar Judevien, voar dro nav heur dious ar mintin, an decvet deiz goude Ascension hon Salver, e voe clevet un drous evel deus un avel tempest, peini a gargas an ty elec’h ma voa an Disquibien gant ar Verc’hes Vari. Querquent e voe guelet teodo tân, pere en em bartageas hac en em reposas voar ben pep hini. Carguet e voent eus ar Speret Santel. Rei a eure deze couraich ; etablissa a ra enne e demeuranç ; ober a ra aneze tud nevez en ur rei deze ar sclærigen a garantez Doue, a ardeur, a ners, a vertu, ii pere a voa poultron hac imparfait. Digueri a eure o squient evit ober deze compren ar guirioneo eus ar religion, ii pere a voa grosserien hac ep squient. Ober a eure deze an donæzon da goms lies a langaich ha da ober miraclo. Rei a eure deze ar buissanç da gommunica e donæsono d’ar re a gredo en J.C., pe dre an Ebestel dre o successoret, An Ebestel anflamet ar Speret-Santel, a brezegue an Aviel d’ar Judevien, goude d’an oll nationo, o sina dre ho goad an doctrin a brezeguent.
Ar Scritur sacr a ro lies hano d’ar Speret-Santel. Hanvet eo speret, furnez, comprenæson ; speret a gonsolation, avocat, speret a beden, speret principal, speret a garantez, a charite, speret a ro ar vuez, donæson. An donæsono principala eus ar Speret-Santel eo,
1°. Ar furnez, peini on distag dious an douar hac a ra dimp caret ar pez a sel Doue.
2°. Ar gomprenæson, peini a ra dimp entent ha compren ar mysterio, ar virioneo eus hon religion.
3°. An ali, peini a ra dimp choas ar pez a ra muia gloar Doue hac on silvidiguez.
4°. An ners, peini a ra dimp surmonti gant couraich ar pez en em oppos d’on silvidiguez.
5°. Ar squient, peini a ra dimp anaveout an hent hac evita an danger evit ober hon silvidiguez.
6°. An devotion, peini a ra dimp ober gant plijadur ha facilamant ar pez a sel servich Doue.
7°. Anfin dougeanç Doue, peini a ro dimp evit Doue ur garantez leun a dougeanç, hac a ra dimp cavet aon rac en offanci.
Songeomp alies er varn hac er gont or bezo da renta da Zoue. Pedomp ha goulennomp donæsono ar Speret-Santel, ha diouallomp rac en contrista dre ar pec’het.
# Ar Serfil hag ar c’hegit

| ◄ Ann den en deuz a-walc’h a vezo va ferc’hen | Ann Aer hag ann tamm dir  ► |
Eul louzaouen c’houez kre, ar serfil he hano, Hag eul louzaouen all, kegit fall ha c’houero, A voa enn eur gichen savet tost d’eunn hent braz. Eur paotrik, o tremen, ha c’hutuill hag ho c’has Ho diou gant-han d’ar gear, o lavaret d’he vamm : — « Mamm, sada-ze louzou a ve mad, gant aman,  » Da lakat er zouben. » — Ar vamm a zo spountet ; tenna ra ’l louzaouen  A laka da vervel. Selaou mad ac’hanoun, emez-hi d’he hugel :
— « Aliez, aliez siouaz ! ema ann drouk, ar mad » 0 sevel harp-oc’h-harp er bed, evel er prad,
Sellet piz a zo red oc’h ann dud, al louzou, » Evit gouzout piou int, pe ez eo mad pe fall » Ho spered, ho c’haloun, ho deliou, ho grisiou.  » Bez’ ez euz da ziouall :  » Rak da welet hevel, » Darn anezho iac’huz, darn all a zo marvel.  » Va mabik keaz, hiviziken,  » N’ankounac’ha ket va c’helenn ! »
# Ar Serpant hav al Linv.

| ◄ Ar C’haro. | Ar Serpant hav al Linv. | Ar Bley hac an Dènvet.  ► |
* Eur serpant deus a eur forjo
* A dap eul linvo en e c’heno,
* Ma commanç neuse d’e roignàn ;
* Mæs al linvo a laras dezàn :
* Da oll dent a pezo brinzet
* Araug ma p’ho ma c’honzommet,
* Mèn péhini a so qen ferm
* Ma crogàn memeus en ouarn.
* Sans moral.
* Sel mad, pa pezo affero,
* Pe zort qalite den e vo,
* Rac ma na c’heus da zent lemmet
* Deus eun all muyoc’h galloudec,
* Ne vo qet deàn e ri noaz
* Mæs did da-unan e vo voaz.
# Ar Sul

| ◄ Ar Blasphem | Ar Sul | Ar Vœuïo ► |
El lezen ancien e voa observet deiz ar Sabat pe ar sadorn. An Ilis instituet hac instruet gant J. С., ha conduet gant ar Speret-Santel e deus changet an deiz-se er Sul, peini a signifi deiz an Autro. Sant Paul a lavar penaus ar gristenien en em assambl en deiz quentàn eus ar zun. Sant Yan a lavar penaus en defoe ar revelation pe an Apocalips en deiz Sul. A boe an Ebestel, da laret eo, en amser an Ebestel, e voe greet ar chanchamant-se en henor da J. C. peini so ganet da Sul, resuscitet da Sul, hac ar Speret-Santel a disquennas da Sul voar an Ebestel.
Obliget omp, hervez gourc’hemeno Doue, da santifia ar Sul, da lezel ep labourat, ha d’en em occupi eus an œuvro spirituel. Estonus e ve meurbet e carfe ur c’hristen songeal da refus da Doue un deiz bep zun… Deiz ar sabat ar Judevien ne rent nep sort labour. Deiz ar Sul ar gristenien a so obliget da lezel al labour, evel grouiat, ober stam, nezàn, maçonat, hesqueriat, boulangi, labourat an douar, chasseal, derc’hel foar pe varc’hat, prenàn, guerzàn, etc. Ouspen eo ret evita an œuvro criminel, an debauch, ar veventi, an impurete, an affero, ar leo douet, ar blasphemo, etc. C’hoas eo ret evita an œuvro dangerus, an danso, an ebato, ar c’homediancho, etc. An oll œuvro se ha cals a re all pere ne hanvàn quet, a so ur profanation eus an deiz santel eus ar Sul, peini a dle bezàn santifiet dre œuvro a religion, Asistomp en Oferen hac en Ofiço divin, nemet ampechet a vezemp pe evidomp on unan, pe dre ur servich a garantez da renta d’on nessàn, pe dre difen on mam santel an Ilis, evel en amser ar schism, an excumunuguen, an interdiction. En amser malhurus-se pedet en communion an Ilis, en em unisset gant e mempro, en em unisset gant J. C. Belec souveræn ha victim assambles. Test eo eus o fe, na vezet quet privet a froez ar sacrifiç. Redoublet o pedenno, bisitet an dud clànv, ar gaptivet, an dud affliget ; reït an aluson d’ar paour, lennet, hac instruet ar re ignorant. Mar deo beo o fe, o carantez ardant, o calon sincer, e quefet peadra da santifia ar Sul hervez bolontez Doue. An necessite, ur c’holl da evita, a bermet labourat da Sul ; n’en groet-àn jamæs ep goulen permission o pasteur, mar deo possubl : rac ar pasteur legitim a so carguet a c’houvernamant an Ilis, non pas gant an dud, mæs gant ar Speret-Santel.
# Ar Serrazined

Oberennoù damheñvel pe handelvoù all zo ivez, gwelout Ar Serrasined.
| ◄ Fransoisig ha Pierig | Ar Serrazined | Robart an Diaoul ► |
* M’ho ped, merc’hed yaouank, m’ho ped hag ho suppli,
* Pa eet da Sant-Jakez, n’e ket re dizoursi,
* Pa eet da Sant-Jakez, n’e ket re dizoursi,
* Merc’h ’n ozac’h a feson ’zo bet laeret ’vont di.
TRADUCTION. — Je vous prie, jeunes ﬁlles, je vous prie et vous supplie, Quand vous irez à Saint-Jacques, n’y allez pas trop sans souci (bis), a La fille d’un homme honorable a été enlevée en y allant.
Chanté par Maryvonne Bouillonnec, Tréguier.
Chanté par Marguerite Philippe, Pluzunet. Phono F. Vallée (Fac. des L. Rennes).
# Ar Skoul hag an Eostic

| ◄ Ar Pod houarn hag ar Girin | Ar Skoul hag an Eostic | An Daou Gudon ► |
Bea ’ zoa eur skoul glaz, tager euz ar goassa,
Hag a rea tro var dro eun distruj ar brassa.
Kaer ho doa ’r vugale, krial,
Evit hen dachoual,
Kaer ho doa mamm ha merc’h
Ober hu var he lerc’h,
Hag evit difen ho ier
Taol outhan mein ha bizier,
Atao, heb mankout tamm,
E kasse gant han e zamm.
Eun devez koulskoude, kaër hen doa fureta
Ne gave netra da blaouia.
Krak ha ber edo var iun
A dal ar zadorn bete ’l lun.
Epad ma nije, sioulik,
Sada ma kouez var eun eostik
Hag hen-ma, ma zo eun truez.
Da c’houlen out-han e vuez :
« Aotrou, petra ’ reot c’houi ganhen ?
» Croc’hen ha plunv ne gavot ken.
» Sellit : me a zo ken treudig
» Neuz ket ouzin eur begad kig.
» Me n’oun mad nemet da gana.
» Me ’ gano doc’h va zoun gaera ;
» Kur zoun hag a zo bet, guechall,
» Kanet gant Mathurin an Dall
» E Paris dirag ar Roue.
» He c’hlevet ho peuz, marteze :
» An hini goz, eo va dous.
— » Petra ’n dra ze ? gad pe lapous,
» Mad da derri naon ar skouled,
— » Nan, aotrou, c’houi ia da veled
» An kini goz ’zo eur ganaouen
» Brao, eun drugar, koant ha laouen,
» Savet gant Iannik-penn-an-dans
» Da zeski dansal d’an Noblans.
— » Neuze, paour keaz, netra ne dal
» Ne meuz c’hoant hebed da zansal.
» Koumpren abaoue dissadorn
» Ne meuz ket bet leiz eur bigorn
» E'r bed all fenoz
» E kani ’n hini goz
» Eun drugar. »
Koff goullo ’zo bouzar.
# Ar Soudard iaouank

| ◄ Ar Vamm glanv | Ar Soudard iaouank | Kenavo !  ► |
— « Soudard iaouank, lavar d’in-me, « Ker kalounek pelec’h ez-te ? »
— « Da em ganna, duhont, pell, pell, « ’Wit Doue ha ’wit Breiz-Izel. »
— « Doue eta ra vinnigo, « O soudard iaouank, da armo ! »
« — Soudard iaouank, lavar d’in-me, « Ker kalounek pelec’h ez-te ? »
— « Da em ganna ewit ar gwir « Hag ar bopl, gant ma c’hleze dir.
— « Doue eta ra vennigo, « O soudard iaouank, da armo ! »
— « Soudard iaouank, etc.
— « Da em ganna ’wit ar re ’zo « Gwasket ha mac’het en ho bro. »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna, ’wit na vô ket « Ann oann gwenn gant ar bleiz lonket. »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna ’wit en he di « Ma c’hourc’hemeno pep-hini. »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna ’wit na vo ket « Ar mab digant ann tad lemet. »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna ’wit gant glac’har « Na dilezo ar breur he c’hoar. »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna ’wit ma tebro « Pep-hini, en peuc’h, en he vro : « ’Wit d’ar bugel a c’houl’ bara « Na lâro ann tad : — N’eûz netra ! »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna ’wit na vô ket « Ar paour hep he lod war ar bed. »
— « Doue eta ra vinnigo, « O soudard iaouank, da armo ! »
— « Evit ma vo en tiegez « Peadra, peuc’h, ha levenez. »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna ’wit ar paour kez « zo er prizon, en dienez. »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna ewit ma vô « Breudeur ann holl dud, en peb-bro. »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna ’wit na vô ket « Tamm douar euz Franz distaget ; « ’Wit na rinko hon bugale « Poania ewit paea hon dle. »
— « Doue eta ra vinnigo, « O soudard iaouank, da armo ! »
— « Soudard iaouank, etc.
— « Da em ganna ’wit m’hen defo « Er bed-ma, pep-hini he vro ; « Ha bars ann env he wir Roue, « Leûn a garantez, — he Zoue ! »
— « Doue eta ra vinnigo, « O soudard iaouank, da armo ! »
# Barzhaz Breizh/1846/Greg ar c’hoazour

Oberennoù damheñvel pe handelvoù all zo ivez, gwelout Gwreg ar C’hroazour ha Itron ar Faoued.
| ◄ Distro euz a Vro-Zaoz | Greg ar c’hoazour | Ann eostik ► |
Endra vinn er brezel lec’h eo red d’in monet,
Da biou e roinn me ma dousik da viret ? — Digaset-hi d’am zi, va breur-kaer, mar keret
Me hi lakai e kampr gant va zemezeled ;
Me hi lakai e kampr gant va zemezeled,
Pe barz ar zal enor gand ann itronezed. Enn eunn heveleb poud e vo gret d’he ho boed,
Ouz ann heveleb dol e veint azeet. —
Benn eunn nebeut goude kaer vije da welet
Porz maner ar Faouet leun a zuchentiled ;
Peb kroaz ru war ho skoa, peb marc’h braz, peb banniel, Evit klask ann otrou da vonet d’ar brezel.
Ne oa ked oet pell-meur er mez demeuz ann ti,
Pa oe laret d’he c’hreg kalz a brezegou kri :
— Diwisket ho prouz-ru, hag unan wenn gwisket,
Red eo monet d’al lann da beuri al loened.
— Ho tigare, va breur ; petra em euz me gret ?
Me ne m’onn bet biskoaz o peuri ann denved.
— Ma n’ em-oc’h bet biskoaz o peuri ann denved,
Aman zo ’ma goaf hir a ziskei d’hoc’h monet. —
Bet eo epad seiz vloa, ne re nemed goela ;
Enn divez ar seiz vloa ’n em lakaz da gana.
Hag eur marc’heg iaouang o tont euz ann arme, A glevaz eur voez dous kana war ar mene.
— Arz, va floc’hik bihan, krog e brid va marc’h-me : Me glev eur voez argant kana war ar mene ;
Me glev eur voezik flour war ar mene kana ;
Hiriou a zo seiz vloa hi c’hleviz diveza.
— De-mad a larann d’hoc’h, plac’h iaouang ar mene, Ha merniet mad hoc’h euz pa ganet ken ge se ?
— Ia, merniet mad em euz, a drugare Doue :
Gand eunn tamm bara zec’h em euz debret ame.
— Leret d’in plac’hik koant o peuri ann denved
Hag hen er maner-ze halfenn bout kemeret.
— O ! ia zur, ma otrou, digemer a geffet
Hag eur marchosi kaer da lakat ho ronsed.
Eur gwele mad a blun ho pezo da gousket
Evel-d-on-me gwechall pa oann gant ma fried ;
Ne gouskenn ket neuze er c’hraou gand al loened,
Nag e skudel ar c’hi ne vize gret ma boed.
— Pelec’h eta, ma merc’h, pelec’h ’ma ho pried,
Pa welann enn ho torn liamm euz ho eured ?
— Ma fried, va otrou, a zo eet d’ann arme ;
Bleo melen hir en doa, melen evel ho re.
— Ma en doa bleo melen kerkouls evel-d-on-me,
Laket evez, va merc’h, na vije me a ve ?
— Ia, me eo ho itron, ho tous hag ho pried,
Ma hano zo, e gwir, itron euz ar Faouet.
— Lezet al loened-ze ma ieffemp d’ar maner,
Mall a zo gan-i-me da erruout er ger.
— Eurvad d’id-de, va breur, eurvad d’id a larann ;
Penoz ia ma fried am boa losket aman ?
— Azeet-hu, va breur kadarn ha koant bepred !
Eet eo da Gemperle gand ann itronezed.
Eet eo da Gemperle elec’h ma zo euret,
Pa zistreio d’ar ger aman a vo kavet.
— Gaou a lerez d’in-me ! rag t’ec’h euz he c’haset
Evel eur glaskerez da beuri al loened ;
Gaou a lerez d’in-me e kreiz da zaoulagad,
Rag e ma dreon ann nour, aze, oc’h huanat.
Tec’h tu-ze gand ar vez ! tec’h kuit, breur milliget !
Karget eo da galon a zroug hag a bec’hed !
Ma na ve ti ma mamm, ma na ve ti ma zad ;
Me lakefe va c’hlenv da ruia gand da c’hoad ! —
# Barzhaz Breizh/1846/Gwerz Iann Marek

| ◄ Ar chouanted | Gwerz Iann Marek | Bleuniou Mae ► |
Klevet, Bretoned, me ho ped,
Ar pez zo nevez erruet ;
Zo erruet da Iann Marek Parrez Nizon, tro Nedelek.
Troc’ho monted, er mintin-ze,
Tal er maner, oamp, er park ne :
— Iann Marek, pelec’h em oc’h bet,
Pa zigoueet ken diveet ?
Pelec’h oc’h-hu bet enn nouz-me,
Da evo sistr dous, enn giz-ze ?
— Tankerru ! bet on enn nouz-me,
Lec’h neuz groet Dou ma mad d’i-me. —
Nag unan all a lare d’han : — But oc’h-hu un tammik meo, Iann.
— But em euz evet eur podad ;
Tankerru ! hen-nez a oa mad ;
Evel gwin-ar-dan ar gwellon !
Hag en deuz groet vad d’am c’halon ! —
M’oc’h ’ont kuit, a lare Loeiz-kam,
M’oc’h ’ont kuit, Iann baour, iaouank-flamm ! —
Kaer en defa sevel he var,
Stoke e benn gad ann douar.
— Petra rinn ken da jomm ama, Me ia da glask eunn tamm bara. —
Hag e lare, benn gad ann hent,
’Vont d’er ger lare tre zent :
— Ar sistr douz-ze a oa ker mad !
M’em befe evet dek poudad !
— Ne ket digouet ho tad er ger ?
— Ne ket digouet ; oet da Gemper ;
Da Gemper, pe trezek Aljer,
Hen lare ’n defa c’hoant d’ober. —
Pider zun a oa tremenet,
Ne oa ket c’hoaz er ger digouet ;
Oa ket bet d’ar ger Iann Marek ;
Ken a zeuaz de Nedelek.
De Nedelek, d’ann aberde,
Teuz d’ann ti paotred Sant-Vode.
— Iec’hed-mad d’hoc’h, tud ann ti-ma ’Peuz lien da werzo dre-ma ?
— Neuz tamm mui da werzo ama ; Gwerzet ’ma bet er blavez-ma. —
Hag he e-mez deuz a Lonch-dall,
Hag he d’er ger enn eur vragal.
Pa oant o vont e-barz ar c’hoad :
— Sell ’ta ’touez ann erc’h roudou ’r c’had !
— Roudoù ’r c’had re-ze ne ma int ket ;  Roudou louarn ne larann ket. — 
Hag he mont da heul er roudaou ;  — Chetu ama eunn tok kouz taou ! 
Hag hen gwenn-kann gad ar reo ;  Tok Iann Marek, a gredann, eo. 
— Ha tok ho tad he-man, Loranz ?  — Tok ma zad ne ma ket, me chans. — 
Hag he d’ar c’hoad en-dro ho daou,  Ken defant kavet eur bragou ;
Eur bragou, pelloc’h, kreiz er c’hoad,  Hag hen roget hag out-han goad ;
— He vragou, re-man, hag he dok ! —  Ha Loeiz Pilorsi lamme rog. 
(Hag eur vran goz o c’hoagat,  E beg eur weenn, e korn ar c’hoad.) 
Ha Loeiz da ioual spontet-tre : — Ma Doue ! chetu ma ame !
Touez an erc’h e oa Iann Marek,  Hag hen kouet eno war e vek ;
He zaou zorn e pleg ar he benn ;  Ar he zaoulagad he vleo gwenn. 
Debret e gouf hag he ziou-vron,  Gad er vleizi, rez he galon ;
Nemed he dal n’en doa damant,  Abalamour d’ar vadiant.
Tan oa bet er c’hoad ’pad ann nouz ;  Enn he gichen he c’hroegik kouz, 
Ar he daoulin, enn eur welo ; Hag he vugale tro-var-dro. 
Bet oant d’he ziwal hed ann nouz :  Ha maer Nizon dont antronouz ;
Hag ar c’hleuier kouz d’he gerc’het,  Gad eur gazeg hag eunn arched. 
Hag he zigasaz d’ar vered,  Heb son ’r c’hleier na belek ’bed, 
Heb son ’r c’hleier na belek ’bed,  Hag heb kroaz na dour benniget ; 
Hag he dolaz barz ann toull ien,  Gad he dok gat-han war he benn.
Loeiz Guivar, Loeiz-kam lezanvet
En deveuz ar werz-man savet ;
Savet en deveuz ar werz-man :
Eur gentel vad da bep unan.
# Barzhaz Breizh/1846/Jannedik-Flamm

Oberennoù damheñvel pe handelvoù all zo ivez, gwelout Janedig-Flamm.
| ◄ Ann tri manac’h ruz | Jannedik-Flamm | Stourm ann tregont ► |
Petra a ia gad ar mene ? Eur rumm meod du gredann e ;
— Eur rumm meod du n’ed eo ket ; Soudarded, ne lavarann ket,
Soudarded a vro-C’hall o tont
Da lakat seziz war Henbont. —
Pa oa ann dukez war vale, Ar c’hleier e ker a vralle ;
Pa oa war he falafrez gwenn,
Gat hi he map war he barlen ;
Pa oa ann dukez o wale
Ar re Henbont holl a ioue :
— Doue skor ar mab hag ar vamm,
Ha ro d’ar C’hallaoued estlamm ! —
Pa oa ar bale achuet, Ar re Bro-C’hall a oa klevet :
— Paket vo breman enn ho c’heo,
Ann heiez hag he c’harvik beo,
Karkaniou aour zo evit he,
D’ho staga ’nn eil deuz egile. —
Jannedik-flamm a responte,
Demeuz beg ann toural, neuze :
— Ne ked ann heiez vo paket,
Ar c’hoz-bleiz ne lavarann ket.
Ma en deuz henoaz anoued,
He doull d’ezhan a vo tommet. —
Oa ket peurlavaret he ger,
Pa oa deut d’ann traon, hag hi ter ;
Hag eur c’horfkenn-houarn a wiskaz,
Hag eunn tok-houarn du a lakaz ;
Hag eur glenv dir lemm a dapaz, Ha tri c’hant den a zibabaz,
Hag, eur skod-lan ru enn he dorn,
A ez mez ar ger dre eur c’horn.
Re Bro-C’hall laouen a gane,
Ouz ann dol azeet neuze ;
Gwasket enn ho zinellou klouz,
Re Bro-C’hall a gane enn nouz.
’Vel ma glevet, pell ac’hano,
Eur vouez espar o tiskano :
« Meur a hini a c’hoarz henoaz,
A oelo kent ha benn arc’hoaz ;
« Meur a hini zebr bara gwenn,
A zebro douar du ha ien.
« Meur a hini a skuill gwin ru,
A zkuillo bremaik goad dru.
« Meur a hini a rei ludu,
A c’hoari ’vad he zen doc’htu. »
Meur a hini stoue he dal
War bordig ann dol, meo dal,
Ha pa oa losket eur glemvan ! — Ann tan ! potred, ann tan ! ann tan !
Ann tan ! ann tan ! tec’homp, potred !
Jannedik-flamm deuz han laket ! —
Jannedik-flamm zo ann teran
A zo enn douar, a gredann ;
Laket e doa Jannedik-flamm
Ann tan e pevar korn ar c’hamp ;
Ken a oa ar flammou gwentet,
Hag ann noz du sklerijennet ;
Kouls hag ann dinellou devet,
Kouls hag ar C’halloued rostet,
Ha tri mil anhe luduet,
Ha nemet kant ne oa chomet.
Ha Jannedik-flamm a c’hoarze,
Toull he fenestr, ar mintin-ze,
War ar mez pe defa sellet,
O welet ar c’hamp distrujet,
Ha mouged euz ann dinellou,
Luduet holl e bernigou.
Ha Jannedik-flamm a c’hoarze :
— Pebez maradek, ma Doue !
Ma Doue ! pebez maradek ! Evid eur greun ni hor bo dek !
Gwir a laret amzer gwech-all : « N’euz netra kouls hag eskern gall,
Kouls hag eskern Gall burzunet, Da lakat da zevel ann ed. »